Тихомир (военачалник)
Тихомир (гръцки:Τειχομηρóς) е български военачалник от Драчката тема, вероятно от болярско потекло, известен със своята мъдрост и храброст. През 1040 година, по време на въстанието на Петър II Делян той е провъзгласен за цар на България от последователите си, които също въстават срещу византийското господство над България. По този начин в българските земи възникват два въстанически лагера с двама претенденти за трона.

Очевидно Тихомир оспорва легитимността на Делян и неговите твърдения за кръвната му връзка с царете Самуил и Гаврил Радомир. Претендентът Петър Делян разрешава този проблем, като приканва Тихомир на публична дискусия в Скопие (по това време център на тема България), на която той успява да убеди въстаниците, че е наследник на Самуиловия род.

Средновековните извори твърдят, че Тихомир е убит с камъни или съсечен от тълпата. Както пише византийският хронист Йоан Скилица: 

Все пак в Драчката тема остава стаено недоволство, предизвикано от убийството на Тихомир. Петър Делян изпраща част от въстаническата си армия в района на Драч, ръководена от неговия неизвестен по име кавхан, за да затвърди властта му.

През септември същата година се появява още един претендент за трона, синът на цар Иван Владислав - Алусиан.

Вижте също 
 Въстание на Петър Делян

Източници 
 В. Златарски. „История на българската държава през средните векове“. Том II. България под византийско владичество (1018—1187), София, 1934, стр. 52-56.
 Й. Андреев, Ив. Лазаров, Пл. Павлов. „Кой кой е в средновековна България“. София, 1995, стр. 381-382.

България под византийска власт
Българска аристокрация
Въстание на Петър Делян
Починали в Скопие